b'\n_START_ARTICLE_\nFordelingspolitik\n_START_PARAGRAPH_\nFordelingspolitik er et udtryk, som d\xc3\xa6kker over politiske partiers og andre gruppers holdninger til, hvordan de materielle goder i et samfund skal fordeles. Modsat fordelingspolitik handler v\xc3\xa6rdipolitikken om ikke-materielle v\xc3\xa6rdier som holdninger til religion eller til integration af etniske mindretal._NEWLINE_Fordelingspolitik handler i h\xc3\xb8j grad om forskellige \xc3\xb8nsker for, hvordan indkomstfordelingen i et samfund b\xc3\xb8r v\xc3\xa6re, og hvordan det politiske system b\xc3\xb8r p\xc3\xa5virke den. I de seneste \xc3\xa5rtier har udviklingen i den vestlige verden v\xc3\xa6ret pr\xc3\xa6get af en stigende \xc3\xb8konomisk ulighed, der bl.a. kan henf\xc3\xb8res til en \xc3\xa6ndret \xc3\xb8konomisk politik p\xc3\xa5 fordelingsomr\xc3\xa5det. _NEWLINE_Skattepolitik er et typisk eksempel p\xc3\xa5 et fordelingspolitisk omr\xc3\xa5de, idet b\xc3\xa5de st\xc3\xb8rrelsen af den samlede skattebetaling og progressionen i skattesystemet er v\xc3\xa6sentlige for omfordelingen i samfundet. Det samme g\xc3\xa6lder de offentlige udgifter, dvs. st\xc3\xb8rrelsen og sammens\xc3\xa6tningen af is\xc3\xa6r overf\xc3\xb8rselsindkomsterne og det offentlige forbrug._NEWLINE_De fleste politiske sp\xc3\xb8rgsm\xc3\xa5l har dog en fordelingsm\xc3\xa6ssig dimension. Det g\xc3\xa6lder eksempelvis erhvervspolitik, sundhedspolitik, uddannelsespolitik, trafikpolitik, investeringer i offentlige anl\xc3\xa6g osv. _NEWLINE_Den traditionelle politiske h\xc3\xb8jre-venstre-skala er baseret p\xc3\xa5 fordelingspolitiske meningsforskelle, som tidligere i meget h\xc3\xb8j grad har defineret den politiske dagsorden. I lande og perioder, hvor v\xc3\xa6rdipolitiske sp\xc3\xb8rgsm\xc3\xa5l ogs\xc3\xa5 spiller en vigtig rolle, kan partiernes indbyrdes placering v\xc3\xa6re forskellig p\xc3\xa5 den fordelingspolitiske og den v\xc3\xa6rdipolitiske akse.'